ଭୁବନେଶ୍ୱର, ଡ଼ିସେମ୍ବର ୧୫(ଓଡ଼ିଶା ଡ଼ଟ୍ କମ୍) ସାମ୍ବାଦିକ ମାନଙ୍କୁ ସରକାରୀ ଗୃହ ଯୋଗାଣ, ଅଧିସ୍ୱୀକୃତି ପ୍ରଦାନ, ଚାକିରୀଗତ ସର୍ତ୍ତାବଳୀ ନିର୍ଦ୍ଧାରଣ କ୍ଷେତ୍ରରେ ସୃଷ୍ଟି ହେଉଥିବା ସମସ୍ୟାର ସମାଧାନ ପାଇଁ ବାଚସ୍ପତିଙ୍କ ଅଧ୍ୟକ୍ଷତାରେ ଏକ ଗୃହ କମିଟି ଗଠନ କରିବାକୁ ବିଧାନସଭାରେ ଦାବୀ ହୋଇଛି ।
ବୁଧବାର ବିଧାନସଭାରେ ଉଭୟ ଶାସକ ଓ ବିରୋଧି ବିଧାୟକ ମାନେ ଏହି ପ୍ରସଙ୍ଗ ଉତ୍ଥାପନ କରିଥିଲେ । ବିରୋଧି ଦଳ ନେତା ଭୂପିନ୍ଦର ସିଂହ ଏହି ପ୍ରସଙ୍ଗ ଉଠାଇ କହିଥିଲେ ଯେ, ଗଣମାଧ୍ୟମ ହେଉଛି ଗଣତନ୍ତ୍ରର ଚତୁର୍ଥ ସ୍ତମ୍ଭ ।
ଗଣମାଧ୍ୟମ ଯୋଗୁଁ ସାଧାରଣ ଲୋକଙ୍କ ପାଖରେ ସରକାରଙ୍କ ବାର୍ତ୍ତା ପହଞ୍ଚି ପାରୁଛି ଓ ସରକାରଙ୍କ ପାଖରେ ସାଧାରଣ ଲୋକଙ୍କ ଅଭାବ,ଅସୁବିଧା ପହଞ୍ଚୁଛି । ତେଣୁ ଗଣମାଧ୍ୟମ ପ୍ରତିନିଧିଙ୍କ କଥା ବିଚାର ହେବା ଦରକାର ।
ଅଧିସ୍ୱୀକୃତିପ୍ରାପ୍ତ ସାମ୍ବାଦଦାତା ମାନେ ସରକାରୀ ବାସଗୃହ ପାଇପାରୁନାହାନ୍ତି । ଯୋଗ୍ୟ ସାମ୍ବାଦିକ ମାନଙ୍କୁ ତୁରନ୍ତ ଏହା ଯୋଗାଇ ଦେବା ଆବଶ୍ୟକ । ସାମ୍ବାଦିକ ମାନଙ୍କ ସମସ୍ୟା ନେଇ ସରକାର ପଦକ୍ଷେପ ନେବାକୁ ବିଜେଡ଼ିର ପ୍ରଦୀପ ମହାରଥୀ ଦାବି କରିଥିଲେ ।
ସରକାର ଚାଷୀ, ଶ୍ରମିକ, ବିଧାୟକ, କର୍ମଚାରୀ ସମସ୍ତଙ୍କ କଥା ବିଚାର କରୁଛନ୍ତି ମାତ୍ର ଗଣତନ୍ତ୍ରର ଚତୁର୍ଥସ୍ତମ୍ଭ ସାମ୍ବାଦୀକ ମାନଙ୍କ କଥା କେହି ବିଚାରକୁ ନେଉନାହାନ୍ତି । ପେନସନ ବ୍ୟବସ୍ଥା ଘୋଷଣା ହୋଇଥିଲେ ବି କାର୍ଯ୍ୟକାରୀ ହେଉନାହିଁ ବୋଲି ଶୂନ୍ୟକାଳରେ ସ୍ୱତନ୍ତ୍ର ଉଲ୍ଲେଖ ମାଧ୍ୟମରେ ବିଜେଡ଼ି ବିଧାୟକ ଅନନ୍ତ ଦାସ କହିଥିଲେ ।
